SCM บวก 5% ส่งซิกครึ่งหลังแจ่ม! บุกขยายตลาดภาคอีสาน มั่นใจรายได้ปีนี้โต 20%
SCM บวก 5% นิวไฮรอบ 3 เดือน ส่งซิกครึ่งหลังแจ่ม! วางกลยุทธ์ขยายฐานสมาชิก ออกผลิตภัณฑ์ใหม่ บุกขยายตลาดภาคอีสาน มั่นใจดันรายได้ปีนี้โต 20% ด้าน
SCM บวก 5% นิวไฮรอบ 3 เดือน ส่งซิกครึ่งหลังแจ่ม! วางกลยุทธ์ขยายฐานสมาชิก ออกผลิตภัณฑ์ใหม่ บุกขยายตลาดภาคอีสาน มั่นใจดันรายได้ปีนี้โต 20% ด้าน
26 ก.ย. 2565

ผู้สื่อข่าวรายงานว่า วันนี้ (26 ก.ย.65) ราคาหุ้นบริษัท ซัคเซสมอร์ บีอิ้งค์ จำกัด (มหาชน) หรือ SCM ณ เวลา 15:14 น. อยู่ที่  7.15 บาท บวก 0.35บาท หรือ 5.15% สูงสุดที่ 7.40 บาท ต่ำสุดที่ 6.80 บาท ด้วยมูลค่าซื้อขาย 212.73 ล้านบาท ราคาหุ้นนิวไฮในรอบ 3 เดือน โดยเทียบตั้งแต่หุ้นยืนอยู่ที่ระดับ 7.15 บาท เมื่อวันที่ 1 มิ.ย.65

โดยก่อนหน้านี้ นายนพกฤษฏิ์ นิธิเลิศวิจิตร ประธานเจ้าหน้าที่บริหาร SCM เปิดเผยว่า ทิศทางผลการดำเนินงานในครึ่งปีหลังของปี 2565 จะเติบโตได้ดีเมื่อเทียบกับช่วงครึ่งปีแรก เนื่องจากบริษัทเตรียมออกผลิตภัณฑ์ใหม่ และขยายฐานสมาชิกเพิ่มขึ้นจากเดิมที่มีสมาชิกรวม 180,000 ราย  หรือพัฒนาคุณภาพสมาชิก พร้อมยกระดับมาตรฐานระบบการดำเนินงาน และขยายช่องทางการตลาดออนไลน์
นอกจากนี้ บริษัทจะสร้างชุมชนพัฒนาความคิดเติมพลังชีวิตแก่ฐานสมาชิก และขยายตัวแทนจำหน่ายในต่างประเทศเพิ่มเติม โดยในไตรมาส 4/2565 จะเริ่มรุกตลาดฟิลิปปินส์ โดยจะเริ่มทำตลาดในเดือน ต.ค. 2565 จากเดิมที่ทำตลาดอยู่ 7 ประเทศ ได้แก่ ไทย กัมพูชา เมียนมา สปป.ลาว เวียดนาม สิงคโปร์ และมาเลเซีย ขณะที่ในปี 2566 มีแผนที่จะขยายตลาดไปยังอินโดนีเซียเพิ่มเติมด้วย
ทั้งนี้ บริษัทยังได้มีการเปิดสาขาใหม่ (NEW BRANCH) ที่นครราชสีมา (โคราช) เพื่อเป็นฐานขยายธุรกิจสู่ภาคตะวันออกเฉียงเหนือ (อีสาน) เนื่องจากมีสัดส่วนยอดขายในตลาด (มาร์เก็ตแชร์) ค่อนข้างน้อย 5% ถือเป็นอีกตลาดที่มีขนาดใหญ่ และมีศักยภาพเติบโตในอนาคตข้างหน้า ส่วนภาพรวมตลาดทั้งหมดมาร์เก็ตแชร์ของบริษัทอยู่อันดับ 5 รองจาก Amway, Giffarine, Zhulian และ Legacy ตามลำดับ หรือคิดเป็น 2% เท่านั้น จึงมีโอกาสเติบโตอีกมากเช่นกัน
“SCM มีการขยายตัวต่อเนื่องและมีจุดแข็งเรื่องการบริหาร high margin product เนื่องจากมีโรงงานผลิตเป็นของตัวเอง รวมถึงมีความน่าเชื่อถือ เพราะเป็นบริษัทเดียวที่อยู่ในตลาดหุ้น ภายใต้กลุ่มผลิตภัณฑ์เสริมภูมิคุ้มกัน ผลิตภัณฑ์ด้านการเกษตร ผลิตภัณฑ์ดูแลผิวพรรณ ผลิตภัณฑ์ของใช้ส่วนตัว ผลิตภัณฑ์เครื่องใช้ในครัวเรือน และเครื่องทำน้ำแร่ รวมไปถึงเริ่มรุกตลาดการรับจ้างผลิต (OEM) มากขึ้น เชื่อว่าจะช่วยหนุนภาพรวมผลการดำเนินงานปี 2565 ให้มีรายได้จากการขายเติบโต 20% จากปี 2564 ที่มีรายได้จากการขาย 1,200 ล้านบาท ตามแผนที่วางไว้ และรักษาระดับอัตรากำไรสุทธิไว้ไม่น้อยกว่า 15%” นายนพกฤษฏิ์ กล่าว
ขณะที่ในเดือน ก.ย. 2565 จะเริ่มเปิดตลาดธุรกิจลีสซิ่งภายใต้ชื่อบริษัท จัดให้ ลีสซิ่ง จำกัด อย่างเป็นทางการ พร้อมตั้งเป้าหมายในปี 2565 จะปล่อยสินเชื่อ 50 ล้านบาท โดยจะเริ่มต้นจากลูกค้านักธุรกิจเครือข่ายของ SCM ส่วนในปี 2566 ตั้งเป้าปล่อยสินเชื่อ 500 ล้านบาท และปี 2567 ตั้งเป้าปล่อยสินเชื่อแตะ 1,000 ล้านบาท ซึ่งปัจจุบันก็ได้มีการติดต่อประสานงานลูกค้านอกระบบไว้รองรับแล้ว